เทพไท จัดหนัก ธนกร ขอเป็นขี้ข้าประชาชน ชง 2 ทางออก เราไม่ทิ้งกัน 
เทพไท ชี้ปม เราไม่ทิ้งกัน เหมือนลิงแก้แห ชง 2 ทางออก-จัดหนัก ธนกร ขอเป็นขี้ข้า ปชช.ดีกว่าเป็นขี้ข้าคนให้ตำแหน่ง ซัด คนพูดไม่เข้าใจ การทำหน้าที่ ส.ส. เพราะไม่เคยเป็นมาก่อน ยัน ตนมีมารยาททางการเมืองวันที่ 16 เม.ย. นายเทพไท เสนพงศ์ ส.ส.นครศรีธรรมราช พรรคประชาธิปัตย์ กล่าวถึงโครงการ เราไม่ทิ้งกัน ของรัฐบาล ในสถานการณ์แพร่ระบาดเชื้อไวรัสโควิด-19 ว่า ดูการทำงานของกระทรวงการคลัง ในโครงการนี้มาหลายวันแล้ว มียอดผู้ลงลงทะเบียนมากถึง 27 ล้านคน ต้องคัดกรองให้เหลือเพียง 9 ล้านคน ทำให้มีผู้ถูกตัดสิทธิ์จำนวน 18 ล้านคน ซึ่งจะเกิดปัญหาตามมาอีกมากมาย เพราะมีคนผิดหวังถูกตัดสิทธิ์มากกว่าคนที่ได้รับสิทธิ์เยียวยา ความไม่พอใจจากผู้ถูกตัดสิทธิ์ ที่ออกมาทวงถามความเป็นธรรมในการคัดกรอง เพราะประชาชนไม่เชื่อมั่นการประมวลผลระบบ AI ที่มีความผิดพลาด คลาดเคลื่อนในหลายเรื่อง นอกจากนี้ ยังมีอาชีพต่างๆ ที่มีความเดือดร้อนเพิ่มขึ้นเรื่อยๆ ออกมาเรียกร้องให้รัฐบาลเยียวยาเพิ่มขึ้นอีกหลายอาชีพ ซึ่งรัฐบาลก็จะพบกับปัญหาและแก้ปัญหาในเรื่องนี้อย่างไม่จบสิ้น จะเป็นการแก้ปัญหาแบบลิงแก้แห จะยืดเยื้อวุ่นวายอีกต่อไปไม่จบสิ้นส่วนตัวขอยืนยัน ที่จะเสนอแนวทางการแก้ปัญหาการเยียวยาและช่วยเหลือผู้เดือดร้อนที่ปฏิบัติได้ง่าย อธิบายได้ทุกเหตุผล และเป็นธรรมกับทุกคน เป็นทางเลือกให้รัฐบาล 2 วิธี คือ 1.วิธีการเยียวยาให้กับคนไทยทุกคน ที่มีอายุตั้งแต่ 18 ปี ขึ้นไป มีเงินฝากในบัญชีธนาคารไม่เกิน 1 แสนบาท หรือเป็นคนจนผู้ยากไร้ที่ไม่มีบัญชีเงินฝากกับธนาคารเลย2.วิธีการเยียวยาให้กับทุกครัวเรือน ซึ่งทั้งประเทศมีอยู่ประมาณ 20 ล้านครอบครัว เป็นครอบครัวของข้าราชการ พนักงานรัฐวิสาหกิจ รวม 30% และครอบครัวผู้มีอันจะกิน 20% ยังคงเหลือครอบครัวที่ต้องเยียวยาประมาณ 10 ล้านครัวเรือน จ่ายครัวเรือนละ 10000 บาท/เดือน ใช้เงินเดือนละ 1 แสนล้านบาท ข้อเสนอ 2 แนวทางนี้ สามารถดำเนินการได้อย่างรวดเร็ว ไม่มีปัญหาสลับซับซ้อน สามารถตอบคำถามของสังคมได้ชัดเจน เป็นธรรมกับทุกฝ่าย เพื่อให้รัฐบาลพิจารณาในฐานะที่เป็นตัวแทนของประชาชนคนหนึ่งนายเทพไท กล่าวต่อว่า ส่วนกรณี นายธนากร วังบุญคงชนะ โฆษกพรรคพลังประชารัฐ และเลขานุการ รมว.คลัง ที่พาดพิงตนว่า ควรรักษามารยาททางการเมืองนั้น ขอชี้แจงว่า ตนเป็น ส.ส.มาหลายสมัย เคยเป็นทั้งสมาชิกพรรคร่วมรัฐบาล และสมาชิกพรรคฝ่ายค้านมาก่อน ย่อมเข้าใจวิธีการทำงาน และมารยาททางการเมืองเป็นอย่างดี แต่ถ้าจะให้เลือกระหว่างมารยาททางการเมือง กับชีวิตประชาชนกำลังจะอดตาย ตนเลือกต่อสู้อยู่เคียงข้างประชาชนดีกว่า การเป็น ส.ส.พรรคร่วมรัฐบาล ก็ไม่สามารถปิดกั้นการทำหน้าที่ ส.ส.ได้ เพราะเป็นเอกสิทธิ์ตามรัฐธรรมนูญ มาตรา 114 นายธนกร อาจจะไม่เข้าใจการทำหน้าที่ ส.ส. เพราะไม่เคยเป็นส.ส.มาก่อน แม้ว่า จะพยายามลงสมัครรับเลือกตั้งหลายครั้งแล้วก็ตาม จึงขอแนะนำให้กลับไปอ่านรัฐธรรมนูญให้เข้าใจเสียก่อน เพราะคนที่มาจากการเลือกตั้งของประชาชน เจ้านาย คือ ประชาชน ส.ส.ทุกคนยอมเป็นขี้ข้าของประชาชน ดีกว่าเป็นขี้ข้าของคนที่แต่งตั้ง หรือให้ตำแหน่งทางการเมืองมา การแสดงความเห็นของตนต่อการทำงานของรัฐบาล พลเอกประยุทธ์ จันทร์โอชา ในหลายครั้งก็ได้วิพากษ์วิจารณ์ แสดงความเห็นอย่างตรงไปตรงมา อะไรที่รัฐบาลชุดนี้ทำดี ก็ชื่นชมมาตลอด อะไรที่เห็นว่า เป็นข้อบกพร่อง ก็ได้เสนอความเห็นและท้วงติงในฐานะที่เป็นตัวแทนของประชาชนตลอดมาต้องทำความเข้าใจเสียใหม่ว่า รัฐบาลนี้เป็นของประชาชน ไม่ใช่รัฐบาลเทวดา ที่ใครแตะต้องไม่ได้ อยากให้กลับไปตรวจสอบการทำหน้าที่ของตนในฐานะ ส.ส.ว่า ได้ยืนอยู่บนผลประโยชน์ของประชาชนหรือไม่ ถ้านายธนกร ยังมีข้อสงสัยและไม่เข้าใจในบทบาทของ ส.ส.ก็ต้องรอให้นายธนกร ไปลงสมัครรับเลือกตั้ง และถ้าประชาชนเลือกตั้งเข้ามา เมื่อถึงวันนั้นนายธนกรก็จะรู้เองว่า การเป็น ส.ส.ที่ดีของประชาชนควรจะปฎิบัติหน้าที่อย่างไร นายเทพไท กล่าว
เทพไท ชี้ปม เราไม่ทิ้งกัน เหมือนลิงแก้แห ชง 2 ทางออก-จัดหนัก ธนกร ขอเป็นขี้ข้าปชช.ดีกว่าเป็นขี้ข้าคนให้ตำแหน่ง ซัด คนพูดไม่เข้าใจ การทำหน้าที่ ส.ส. เพราะไม่เคยเป็นมาก่อน ยัน ตนมีมารยาท
โควิด-19,ไวรัสโคโรน่า,เราไม่ทิ้งกัน,เทพไท เสนพงศ์,ประชาธิปัตย์,ธนกร วังบุญคงชนะ,มารยาททางการเมือง,ข่าวทั่วไป